
U članku se određuju značenjske sastavnice u definiranju poslovica te se klasificiraju 
poslovice s algoremom vlastitih imena prema korpusu iz poljsko-ruskog rječnika 
poslovica što ga je sastavio Ryszard Stypula. 

Prema značenjskom kriteriju poslovice s algoremom vlastitog imena podijeljene su u 
tri grupe: 1) antroponimne poslovice (imena i prezimena); 2) etnonimne poslovice 
(nazivi naroda i rasa); 3) toponimne poslovice (nazivi gradova). Svaka poslovica 
analizirana je s obzirom na njeno opće značenje i uspoređivana s hrvatskim 
ekvivalentima. 

U zaključku se pokazuje da se poslovice mogu promatrati kao etnolingvističke jedinice 
govora. Poslovice s algoremom vlastitih imena pokazuju u doslovnom značenju poljski 
kulturni krug koji se vidi u poljskim imenima ljudi, naroda i gradova, a u prenesenom 
značenju ta vlastita imena označuju omnipersonalnost koja je u obliku “svak, svaki 
čovjek” prisutnija u hrvatskim ekvivalentima. 

1. UVOD 

Sintagma “narodna poslovica” predstavlja zapravo tautologiju, jer je značenjska srž poslovice 
da je ona narodna jezična tvorevina. To potvrđuje i J. Krzyžanowski kad navodi da “poslovica 
o poslovicama” glasi: “Przyslowia sa madrošcia narodćw” (Poslovice su mudrost naroda) 
(1965:337). 

Svi intuitivno znamo što je poslovica, ali kad ju pokušamo definirati, vidimo da je ona 
kompleksna tvorevina s mnogo definicijskih sastavnica koje se ne mogu sažeti u jednoj rečenici. 
Navodimo samo neke definicijske elementa prema kojima je poslovica: a) “sažeta, gramatički 
dovršena izreka”(sintaktička odrednica); b) “izraz životnog iskustva ili mudrosti”(filozofska 
odrednica); c) rečenica “u obliku tvrdnje ili savjeta”(logičko-pragmatična odrednica); (Anić 
1991:505); d) prenošena usmenom predajom (književna odrednica); e) iskazivanje 
tradicionalnosti (etnološka odrednica); f) rečenica stalnog oblika (gramatička odrednica); g) 
shematizirani sadržaj (pragmatična odrednica) (Mikulić 1991:145). 

Ni što se tiče samog naziva ovaj pojam nije jedinstven. R.Simeon tako navodi više sinonima 
za poslovicu, kao npr: mudra besjedica, mudar govorak, mudra rič, mudroričje, preriječak, pričta, 
pririječ, prirječak, prislovlje, pritač... (1969, 11:107). U poljskom se za poslovicu kaže 
“przyslowie”, što pokazuje isti korijen: -slov- koji je prijevod s grčkog “ paroimia ” i latinskog 
“proverbium”. J. Krzyžanowski navodi da se u poljskom prijevodu najprije pojavio oblik 
“przypowiešć” (1965:335) u kojemu prepoznajemo oblik hrvatske riječi “pripovijest”. 


137 




Stud. ethnol. Croat. Vol. 6 str. 137-150, Zagreb, 1994. N. Pintariđ: Vlastita imena u poljskim narodnim poslovicama 


Usporedimo li korijene naših i poljskih termina za poslovicu, vidjet ćemo da svi oni označuju 
govor, govorenje, govomost, što potvrđuje održavanje poslovice usmenom predajom i njenu 
današnju pragmatičnu upotrebu u govoru. Usporedimo hrvatske i poljske korijene navedenih 
sinonima za poslovicu: -powiešć-/-povijest- (od glagola pripovijedati); -stow-/-slov- (sloviti); 
biesiad-/-besjed- (besjediti = sjediti uz razgovor; Gluhak, 1993:128); govor- (govoriti); prič- 
(pričati); rič-/ riječ- (reći); -tacz- (poljski: przytaczać = citirati, izravno navoditi). Sve ovo 
pokazuje da je poslovica primamo bila govorni žanr. Danas su, međutim, poslovice i književni 
žanr tj. - kako kaže J.Krzyžanovski - “povezane su s književnošću preko narativnih djela kao 
što su anegdota, basna, novela” (1965:339). Ovaj autor smatra da su izreke, gnome, sentencije 
kao književni žanr prešle u poslovice kasnije, stalnom upotrebom u govoru. Zato poslovice ne 
bismo smjeli definirati samo kao “mudre izreke koje se općenito u narodu upotrebljavaju” (Simeon 
196911:107). S druge strane, i narodne izreke su kao i poslovice proizišle iz anonimnih umova 
pojedinaca, ali nisu autorizirane kao književne izreke. Upotrebom se zaboravlja na autora pa 
izreke prelaze u poslovice. Među njima je, dakle, razlika samo u vremenskom pojavljivanju, a 
ne u žanru. One izreke koje su se pojavile za vrijeme usmene predaje (usmene narodne 
književnosti) mogu se smatrati narodnim poslovicama, a one koje nastaju kasnije u pisanim 
književnim djelima, običavamo zvati sentencijama, gnomama, zlatnim mislima, izrekama (tako 
dugo dok se ne udomaće i ne prihvate kao poslovice). 

Poslovice su, dakle, jedinice kojima se bave različite znanosti: lingvistika (jer su jezične 
tvorevine), etnologija (jer su narodne tvorevine), književnost (jer su književni oblici, žanrovi), 
filozofija (jer su rješenja koja nudi životno iskustvo, mudrost kao temelj mudroslovlja), 
sociologija (jer se u poslovicama vide društvena razdoblja, statusi društvenih slojeva i 
pojedinaca), pravo (jer poslovice pokazuju društvene norme), ekonomija (jer se u poslovicama 
vide ekonomske zakonitosti), povijest (jer se vide povijesni likovi i razdoblja), semantika (jer 
poslovice imaju izravno i preneseno značenje). 

U ovom članku poslovice se analiziraju kao etnolingvističke tvorevine koje preko vlastitih 
imena pokazuju kako izgleda poljski kulturni krug. Osim toga, provodi se i kontrastivna analiza 
radi utvrđivanja sličnosti i razlika između poljskih i hrvatskih poslovica sa sememom vlastitog 
imena. 

2. KLASIFIKACIJA POSLOVICA 

Poslovice se mogu grupirati u tri velike cjeline prema tome jesu li međunarodne (iste u različitih 
naroda), narodne (pojavljuju se u samo jednom narodu) ili regionalne (poznate samo u okviru 
jedne regije). 

Poljske poslovice ispisane iz poljsko-ruskog rječnika poslovica (Stypula, 1974) usporedit ćemo 
s hrvatskim poslovicama navodeći im značenje i ekvivalentni hrvatski oblik. Poslovice se, naime, 
ne razumiju uvijek po svojoj površinskoj strukturi (iskazu), jer imaju i preneseno značenje. 
Zato moramo u svakom jeziku pamtiti i njihov oblik i njihovo značenje, baš kao i kod riječi. 
Budući da su poslovice primarno govorni žanr, potvrdu s hrvatske strane nalazimo u govornom 
repertoaru, a međunarodne poslovice potvrđujemo navodeći stranicu iz “Kontrastivnog rječnika 
poslovica”, (Mikić-Škara 1992). 


138 





Stud. ethnol. Croat. Vol. 6 str. 137-150, Zagreb, 1994. N. Pintarić: Vlastita imena u poljskim narodnim poslovicama 


Vlastita imena kao ključne riječi (sememi, leme, algoremi) pronašli smo u 35 poljskih poslovica 
te smo ih razvrstali u tri značenjske grupe: 1. antroponimne poslovice (s vlastitim imenima i 
prezimenima); 2. etnonimne poslovice (s imenima naroda) i 3. toponimne poslovice (s imenima 
gradova i mjesta). 

2.1. Antroponimne poslovice 

U ovu grupu spadaju poljska i strana imena i prezimena kao sememi poslovica. Imena mogu 
biti muška i ženska. U večini poslovica javljaju se česta poljska imena koja mogu biti hipoko- 
ristici, zatim biblijska imena prihvaćena u narodu te manji korpus domaćih i stranih prezimena. 

2.1.1. Ženska imena 

1.) Šwi§ta Barbara po lodzie (po wodzie) 

Bože Narodzienie po wodze (po lodzie) 

/Sveta Barbara po ledu (po vodi), Božić po vodi (po ledu)/ 

Značenje : Ako je na dan Sv. Barbare snijeg, na Božić će biti kišno i obrnuto. 

Hrvatski ekvivalent: Božić zelen, Uskrs leden. 

U hrvatskom nema mogućnosti reverzibilnog iskaza klauza tipa “Božić leden, Uskrs zelen” , 
dok se u poljskom mogu upotrijebiti obje varijante (navedene u zagradama i izvan). 

Prema podjeli poslovica na jednakosne (A je B; A uzrokuje B; ako je A ovdje i B je ovdje) i 
opozicijske (negacijske, kontrastivne, komparativne, kauzalne, negacijski kontrasne) (Mikulić, 
Studia ethnologica 3:150) ova bi poslovica spadala u opozicijske i kontrastivne s formulom: 
ako postoji A, nema B i v/v tj. mogli bismo ih nazvati isključivima jer su A i B nemogući 
istodobno. 

Krzyžanowski ovakve poslovice zove kalendarskim (1965:338), jer se pomoću njih vrši 
predviđanje vremena prema određenom danu u godini. To je i klimatska poslovica, jer govori o 
vremenskoj prognozi. Klimatske poslovice mogu biti načinjene od prostornih predviđanja 
vremena (npr. po smjeru vjetra, po smjeru kretanja oblaka - tzv. babin kut i si.). 

Hrvatska poslovica nije sasvim ekvivalentna poljskoj ni što se tiče kalendarskih dana, što je 
povezano s drugačijom klimom u Poljskoj gdje vegetacija kasni za mjesec dana. U našoj poslovici 
nema ni vlastitog imena osobe, nego samo naziv blagdana. 

2) Každa Dorota ma swoje kiopota. 

/Svaka Dorota ima svoje brige./ 

Značenje : Svaki čovjek ima svoje brige. 

Hrvatski ekvivalent : Svaka hiža ima svoga križa, (kajkavski). / Svaki dan svoju brigu nosi. 
(1992:18)/Svak ima svoj križ (1992:116). 

Često poljsko žensko vlastito ime Dorota ovdje ima općenito značenje: svaka žena tj. svaki 
čovjek. Zato možemo reći da poljsko vlastito ime funkcionira u dubinskoj strukturi kao opća 
imenica, a samo u površinskoj strukturi (u iskazu) ima vlastito ime. Po svojoj gramatičkoj 
(sintaktičkoj) strukturi ovo je proširena rečenica. Dvostruka rima postignuta je netipičnom 


139 



Stud. ethnol. Croat. Vol. 6 str. 137-150, Zagreb, 1994. N. Pintarić: Vlastita imena u poljskim narodnim poslovicama 


množinom imenice “kfopot” (obična množina glasi: kk>poty, a ne klopota), a u kajkavskom 
dijalektu jednakošću akuzativa i genitiva kao daje križ živo. 

2.1.2. Muška imena 

U okviru poslovica s muškim imenima postoje dva tipa. U jednom se pojavljuju dva različita 
imena ili dva oblika istog, a u drugom tipu nalazimo samo jedno ime. 

2.1.2.1. Dvostruka muška imena 

3) Ja o Pawle, /a/ on o Gawle. 

/Ja o Pavlu, (a) on o Gavlu/ 

Značenje: n esporazum komunikatora radi namjernog odbijanja, tj. razumijevanja. 

Hrvatski ekvivalent: Djed šumom, /a/ baba drumom. 

U hrvatskom, za razliku od poljskog, nema poslovice s vlastitim imenom u navedenom 
značenju. Ono što je zajedničko u obje poslovice jest dubinska struktura, tj. suprotna značenja 
dviju klauza (ja govorim o jednom, a on govori o drugom - suprotnom). 

4) Czego Jaš si? nie nauczy, tego Jan nie bgdzie umial. 

/Što Ivica ne nauči, to Ivan neće znati./ 

Značenje : Što se ne nauči u mladosti, neće ni u starosti. 

Hrvatski ekvivalent: Grana se savija dok je mlada. /Željezo se kuje dok je vruće. /Čemu dikla 
u mladosati svikla, tomu u starosti ne odvikla. /Što dijete čuje oko ognja, govori nasred polja 
(1992:42). 

Naše ekvivalentne poslovice tvore alegoriju pomoću materijalnih stvari (željezo, grana) i 
pomoću općih imenica (dijete, dikla), dok u poljskom to iskazuje preko vlastitog imena (Jaš), 
gdje hipokoristična forma pokazuje razdoblje djetinjstva, a puno ime (Jan) odraslo doba. Ova je 
poslovica didaktična (Krzyžanowski 1965:338), jer služi kao odgojna maksima koja treba 
motivirati dijete da uči dok mu je vrijeme. Može se opisati i kao kontrastna: ako A ne napravi 
što sada, neće to moći kasnije. 

5) Jak Kuba Bogu, tak B6g Kubie. 

/Kako Kuba (Jakob) Bogu, tako Bog Kubi. / 

Značenje: osoba B vraća osobi A istom mjerom (dobro dobrim, zlo zlim) 

Hrvatski ekvivalent: Kako ti meni, tako ja tebi. 

U hrvatskom umjesto vlastitog imena nalazimo osobne zamjenice 1. i 2. lica u dvosmjernoj 
komunikacijskoj relaciji (ja-ti) te njihove dativne oblike (meni-tebi). Ovaj odnos između dva 
komunikatora u poljskoj se poslovici izražava alegorijski pomoću odnosa čovjeka (Kuba = Jakćb) 
prema Bogu (3. lice, ne-lice), čime se komunikacijski odnos poništava, odnosno podiže na višu 
razinu izjednačujući Boga i čovjeka koji mu se obraća. Između klauza ove složene rečenice 
možemo staviti znak jednakosti pa se one prema podjeli G. Mikulić svrstavaju u jednakosne 
(equational). (1991:150) 

6) Uczyt Marclin Marcina, /a sam glupi jak švvinia/. 

/Učio Martin Martina, a sam je glup kao svinja./ 

Značenje: teško je nači dobra učitelja, glupan glupana ne može poučiti 

Hrvatski ekvivalent: 0 

Ova didaktička poslovica nastala je u školi, od izreke poznatog poljskog pedagoga E.Glicznera 
iz 1588. Gliczner je običavao govoriti: ”Šwinia šwini nauczyč nie može” (1965:412). Zato se u 
drugom dijelu poslovice (koji se obično izostavlja) nalazi alegorijska slika svinje, iako se u 
Poljskoj kao sinonim za glupost upotrebljava alegorija magarca. 

7. ) Nie chce gćra przyjšč do Mahometa, musi Mahomet przyjšč do g6ry. 

/Neće gora doći Muhamedu, mora Muhamed doći gori./ 

Značenje : jedna strana mora popustiti da se postigne dogovor. 

Hrvatski ekvivalent: Neće brdo Muhamedu, ide Mihamed brdu. /Ako brdo neće Muhamedu, 
hoće Muhamed brdu. /Ako gora ne će k tebi, a ti k njoj. (1992:17) /Pametniji popušta. 

Ova kondicionalna poslovica ista je u oba jezika i može se izreći kondicionalnom formulom: 
Ako ne A, onda B. 

2.1.2.2. Jedno muško ime 

Tri naredne poslovice imaju po jedno vlastito ime koje je narodno poljsko i hipokoristično. 

8. ) Co wie Grzeš, to i cala wieš. 

/ Što zna Grga, to i cijelo selo./ 

Značenje: b rbljiv čovjek ne može držati tajnu za sebe. 

Hrvatski ekvivalent: N a lakat će kad ne može na usta. 

Ovom se poslovicom u složenoj rečenici iskazuje negativna ljudska osobina, razglašivanje 
tajne na sva usta. Vlastito ime Grzeš, (hipokoristik od Grzegorz) ima značenje prosječnog malog 
čovjeka sklonog manama. Hipokoristična forma, dakle, ima pejorativno značenje. 

9) Wolnoć Tomku w svvoim domku. 

/Možeš, Tome, u svom domu./ 

Značenje: svatko je gospodar u svojoj kući, a u tuđoj se mora pokoriti domaćinu. 

Hrvatski ekvivalent: Moja kuća, moja volja. (1992:118)/Svak je u svojoj kući kralj. (1992:69, 
119) /Svoja kućica, svoja slobodica. (1992:262) /Svak je svoga doma vladika. (1992:291) /Moj 
stan, ja ban. (1992:262). 

Poljsko hipokoristično vlastito ime u vokativu (Tomku od Tomek) zamjena je za opći pojam 
“svak, svaki čovjek”. Drugim licem postiže se u poljskoj poslovici negativno značenje upozorenja 
drugome: ti kod sebe radi što hoćeš, ali kod mene ćeš se ponašati kako ja želim. U hrvatskoj 
poslovici prvo liceje dominirajuće, što ukazuje na monološku formu (moj stan, ja ban), a postoji 
i oblik s 3. licem koje znači “svaka osoba” (svak u svojoj kući). Poljsku dijalošku formu po kaz uje 
drugo lice i vokativno obraćanje drugomu (Tomku). 

10) Przyjdzie (przyszla) kryska na Matyska. 

/Dođi će (došao je) red na Matu./ 

Značenje : svatko jednom nastrada, svatko jednom mora platiti. 

Hrvatski ekvivalent: D ođe (dođi če) Cica na kolica. /Svakom dođe smrtna ura. 

Poljska je poslovica dijalektalnog oblika, kao što se vidi iz imena Matysek, a i hrvatski su 
ekvivalenti korišteni u žargonu s hipokorističnim imenom Cica koje stoji radi rime. 

11) Z prćžnego (pustego) i Salomon nie naleje. 

(Iz praznoga ni Salomon neće natočiti.) 

Značenje: nitko ne može napraviti nešto iz ničega. 

Hrvatski ekvivalent: 0 

U poljskoj poslovici strano biblijsko muško ime simbolizira mudra čovjeka i sigurnu 
nemogućnost da se izvrši rečeno u poslovici. 

2.1.3. Prezimena 

U StypuKnom rječniku pronašli smo samo dvije poslovice s prezimenom, od kojih je jedna s 
tipično poljskim, a druga sa stranim prezimenom. 

12) Wyšć jak Zabiocki na mydle. 

(Proći kao Zabiocki sa sapunom.) 

Značenje : nastradati, loše proći, loše se provesti, nadrapati, nagrabusiti. 

Hrvatski ekvivalent: Provesti se (proći) kao Janko na Kosovu./Nadrapati kao žuti mačak (kao 
sivonja). 

U hrvatskoj poslovici nalazimo vlastito ime i toponim iz povijesti, što onemogućuje 
raspoznavanje značenja te poslovice. To je antroponimno-toponimna kombinacija koju nismo 
susreli u prikupljenim poljskim poslovicama. Nositelj poljskog prezimena Zabiocki u ovoj 
poslovici također je bio poljski plemić, trgovac sapunom u 18. stoljeću. Prevozeći sapun prevmula 
su mu se kola pa je sapun pao u Wislu i Zabiocki je izgubio ogromnu zaradu (1974, IV:747). 

13) Wart Pac palaca, a palac Pača. 

(Vrijedan je Pac palače, a palača Pača.) 

Značenje : našli su se ljudi sličnih (loših osobina). 

Hrvatski ekvivalent : Našla vreća zakrpu. 

Prezime Pac neobično je za poljski jezik. Poljski izvorni govornik, profesor i etnolog Kantor 
upozorio me da je Pac bio litvanski kancelar iz Vilna, što potvrđuje i Z. Gloger (1974). Prema 
narodnoj predaji, Pac je bio toliko tašt da se poistovjećivao s Bogom i izgradio neobično kićen 
dvorac te ova poslovica nosi poruku o njegovoj umišljenosti. U hrvatskom još postoji 
ffazeolo gizam sličnoga značenja kao navedena poljska poslovica: biti (samo) svoje hvale vrijedan 
u smislu tko se hvali, sam se kvari. 

Budući da su povijesna poslovice posebno neprozirne za strane jezične govornike, svaki bi 
rječnik trebao davati uz semantičko objašnjenje povijesnih likova ili događaja i značenje same 
poslovice koje je uvijek preneseno. Neprozirnost dotične poslovice rješava se i proučavanjem 
podrijetla same strukture dotične poslovice i njenih ključnih riječi. Etimologija poslovica trebala 
bi biti vrlo važan dio paremiologije. Na mogućnost proučavanja podrijetla frazeologizama ukazao 
je profesor Eisman, germanski slavist iz Mannheima na predavanju održanom u Zagrebu na 
Lingvističkom krugu. 

2.2. Etnonimne poslovice 

Ove poslovice u Stypulinom rječniku sadrže imena naroda (Cygan, Kozak, Lachy, Polak, Sas, 
Tatarzyn, Wegier, Žydzi) te rase (Murzyn). One mogu imati samo jedan etnonim, dva ista ili 
različita etnonima te tri različita etnonima. 

2.2.1. Poslovice s jednim etnonimom 

14) Dla kompanii dal sic Cygan powiesić. 

(Za društvo se i Cigan dao objesiti). 

Značenje : sve se žrtvuje za volju društva. 

Hrvatski ekvivalent : Za društvo se i pop oženio. 

Ova je poslovica u sociološkom smislu pokazatelj koliko je pojedinac ovisan o volji društva, 
tj. o ljudima s kojima živi. Taje poslovica dotjerala ovu ovisnost do apsurda, tj. do poništenja 
vlastitoga života za udovoljenje društvu. U našoj je poslovici malo manji apsurd, ali još uvijek 
gotovo nemoguća situacija - ženidba popa. 

15) Darzy mu sie jak Cyganowi rola. 

(Uspijeva mu kao Ciganu uloga). 

Značenje : netko nema uspjeha, nekomu slabo ide u životu. 

Hrvatski ekvivalent : 0 (frazeologizam: ne cvatu komu ruže). 

16) Kowal zawinit, a Cygana powiesili. 

(Kovač je skrivio, a Ciganina su objesili.) 

Značenje : dok se jedan muči radeći, drugi pobire njegovu slavu. 

Hrvatski ekvivalent : 0 (Neka visi Pedro). 

Poljska je poslovica temeljena na kontrastu značenja klauza: ne vješaju krivca, nego nevinoga. 
Poljske poslovice s etnonimom Cigana stavljaju ga u kontekst žrtve, dok je u hrvatskom posve 
suprotno - Ciganin je simbol prijevare. I u poljskom postoji riječ cygan (piše se malim slovom) 
koja znači prevarant, lopov, a glagol cyganid znači lagati, varati. U hrvatskom nema pravoga 
ekvivalenta za ovu poljsku poslovicu. Antroponimna poslovica “Neka visi Pedro” transplantirana 
je u naš kulturni krug iz druge sredine. 

17) Strachy na Lachy. 

(Bjesovi na Lahe.) 

Značenje : “uzalud je plašiti koga” (Szymczak, 1981: 343). 

Hrvatski ekvivalent : 0 

Ovo je rimovana eliptična rečenica koja je potpuno neprozirna značenja. Lach je naziv za 
Poljaka. 

18) Madry Polak po szkodzie. 

(Mudar /je/ Poljak poslije štete.) 

Značenje : svatko se opameti kad se opeće. 

Hrvatski ekvivalent : Svak je mudar po šteti (1992:161). 

U poljskoj poslovici nedostaje glagolski dio imenskog predikata (Polak jest madry po szokdzie), 
a naša je poslovica potpuno prozirna. I u ovoj poljskoj poslovici etnonim ima opđe značenje 
(svak, svaki čovjek), što se vidi iz hrvatskoga ekvivalenta po značenju. 

19) Jedan do Sasa, drugi do lasa. 

(Jedan k Sasu, drugi u šumu.) 

Značenje : svaki vuče na svoju stranu, nesložnost. 

Hrvatski ekvivalent : 0 (Kud koji, mili moji! /Složna braća kuću grade, a nesložna ju razgrađuju.) 

Poljska poslovica može se ubrojiti u povijesni tip, jer uključuje etnonim “Saksonac” (polj. 
Sas). Suprotnost između “Sas” i “las” ima rimu kojom se označuju dva suprotna pravca kretanja 
u neizrečenom predikatu (jedan ide k Sasu, drugi ide u šumu). Ova rimovana suprotnost Sas-las 
zahtijeva dodatno kulturološko tumačenje. “Las” stoji umjesto “Leszczyriski” koji je bio Sasov 
suparnik za prijestolje (podatak profesora Kantora). U prijevodu te poslovice na ruski postoje 
dva tipa: Jedan u šumu, jedan po drva (Kto v les, kto po drova) te Tko što voli (Kto vo čto 
gorazd) (1974:345). Ruski rječnik (1960:313) objašnjava poslovicu “Kto v les, kto po drova” 
kao poslovicu o neslozi. Tako su ruska i poljska poslovica iste po dubinskoj strukturi (značenju) 
te slične u površinskoj strukturi po semu “šuma”. 

20) Za krćla Sasa jedz, pij i popuszczaj pasa, /a za krđla Polaka nie ma ani trojaka. 

(Za kralja Sasa jedi, pij i otpuštaj remen /, a za kralja Poljaka nema niti trojaka/.) 

Značenje : jedna (strana) je vlast dobra, a druga (domaća) loša. 

Hrvatski ekvivalent : 0 

Ova je poslovica također povijesna, jer govori o poljskom kralju (Sas). Može imati dvije 
klauze s etnonimima suprotnoga značenja (Sas-Poljak) koji imaju opće suprotno značenje: strana 
vlast - domaća vlast. 

U hrvatskom kulturnom krugu, kad bi postojala, ova bi poslovica imala obrnuti redoslijed 
značenja, jer je u Hrvatskoj tuđinska vlast uvijek predstavljala nešto loše, a domaća dobro. U 
prenesenom značenju poljska bi poslovica mogla značiti i tuđe hvali, svoje kudi. U nas je 
drugačije: tuđe poštuj, a svojim se diči. 

21) Kochajmy sig jak brada, liczmy sig (rachujmy sig) jak Žydzi. 

(Volimo se kao brada, dijelimo račune kao Židovi.) 

Značenje : Ljubav i prijateljstvo su jedno, a kesa (džep) drugo. 

Hrvatski ekvivalent : Čist račun, duga ljubav. /Ako smo brada, nisu nam kese brada. 

Etnonim “Židovi” u poljskoj se poslovici koristi u prenesenom značenju. Uzima se, naime, 
samo jedna opdepoznata židovska osobina (škrtost i oprez s novcem). U našim ekvivalentima 
nema etnonima, nego umjesto njega stoji račun, kesa, dakle - novac. 

22) Cierp, Kozacze, atamanem bgdziesz. 

(Strpi se, Kozače, bit deš ataman). 

Značenje : iz oblika poljske poslovice ne vidi se značenje koje može biti dvostruko: a) strpi se, 
trpi i podnosi sve - to de ti uroditi plodom i b) nada i trpljenje je uzaludno. 

Hrvatski ekvivalent : a) Strpljen - spašen. 

b) Čekaj magare, dok trava naraste /, kad trava narasla, magare crklo. 

2.2.2. Poslovice s dva etnonima 

23) Zllapal Kozak Tatarzyna, a Tatarzyn za ieb trzyma. 

(Uhvatio Kozak Tatarina, a Tatarin ga drži za vrat.) 

Značenje : misliš da si uhvatio, a uhvaden si; ne budi previše siguran u uspjeh da ne upadneš u 
zamku; sreda je promjenjiva. 

Hrvatski ekvivalent : Ne reci “hop” prije nego skočiš. /Kolo srede se okrede. 

Ni ova poljska poslovica nije potpuno prozirna, jer može značiti: a) obrat situacije (kolo srede 
se okrede) ili b) oprez, ‘ne reci “hop” prije nego skočiš). 

Kozak i Tatarin imaju u poljskoj poslovici preneseno uopdeno značenje - dva neprijatelja koji 
se tuku. Suprotne klauze pokazuju suprotnost Kozak-Tatarzyn, a predikati u klauzama imaju 
isto značenje: zlapal (uhvatiti) i trzymal (držati). Obrat je vidljiv u obliku Tatarzyn koji je u 
prvoj rečenici pasivni objekt, a u drugoj aktivni subjekt. Povijesnost ove poslovice vidljiva je u 
etnonimima koji predstavljaju poljske neprijatelje s istoka. 

24) Polak, W$gier - dva bratanki/i do szabli i do szklanki/. 

(Poljak i Mađar - dva brata/i po sablji i za čašu/). 

Značenje : prijateljstvo dvaju naroda u svakoj prilici (u borbi i u uživanju). 

Hrvatski ekvivalent : 0 

Povijesnost ove poslovice vidi se u bratstvu Poljaka i Mađara koji su uvijek ratovali na istoj 
strani, a zajedno vole zabavu i pide. Jednina etnonima simbolizira množinu, odnosno pripadnike 
oba naroda. 

25) Murzyn Murzyna nie usmoli. 

(Crnac crnca neće zacrniti). 

Značenje : neće svoj nanijeti zlo svomu. 

Hrvatski ekvivalent : Vrana vrani oka ne iskopa. /Vrana vrani očiju ne vadi (1992:338) /Vrag 
vragu oči ne vadi (1992:338) / Gavran gavranu oči zbosti neće (1992:338). 

Crnac u poljskoj poslovici ima u hrvatskim oblicima ekvivalent u crnim pticama (gavran, 
vrana) te u vragu za kojeg se kaže daje cm. Svi oblici imaju isto preneseno značenje - cmoću 
kao alegorem međusobno solidarnoga zla. 

26) Murzyn zrobil swoje, Murzyn može odejšać. 

(Crnac je svoje napravio, crnac može otići.) 

Značenje : kad više nisi koristan, bolje da nestaneš. 

Hrvatski ekvivalent : Crnac je svoje napravio, crnac može ići. 

Isti oblik poslovice upotrebljavaju oba jezika. Crnac predstavlja alegorem prihvaćen iz 
anglosaksonskih zemalja, a to je pokornost, služenje, robovanje. 

23. Toponimne poslovice 

U poljsko-ruskom rječniku poslovica (1974) našli smo samo toponime gradova i to pretežito 
stranih (Rim, Krim, Pariz), a od poljskih se gradova pojavljuje jedino Krakov. Sve su poslovice 
s jednim toponimom, a samo jedna (posljednja) s dva toponima. 

27) J?zyk i /do/ Krakowa dopyta. 

(Jezik će i do Krakova dovesti.) 

Značenje : tko pita, nađe pravi odgovor, tj. pravi put. 

Hrvatski ekvivalent : Tko pita, ne skita (1992:259). 

U poljskoj je poslovici “jezik” upotrijevljen u značenju pitanja, djelovanja govorom, što je 
vidljivo u predikatu “dopyta” (pitanjem dovesti do cilja). U hrvatskom je ekvivalentu u jednoj 
klauzi predikat “pita”, a u drugoj rimovano “skita”, iako je pravilniji oblik “luta”. Poljska 
poslovica ima oblik proširene rečenice. 

28) Nie od ražu Krak6w zbudowano. 

(Nije odmah Krakov izgrađen.) 

Značenje : za sve je potrebno vrijeme; ništa se ne postiže na brzinu. 

Hrvatski ekvivalent : Rim nije osnovan ujedan dan (1992:246). 

U obje poljske poslovice (27 i 28) Krakov je simbol ostvarenja željenoga cilja do kojega se 
dolazi teško, ali se u njega dođe nakon dugotrajnoga truda. Hrvatski ekvivalent u slučaju 27 
nema toponima, nego se točan cilj (bez vrludanja, skitanja) postiže aktivnim djelovanjem 
(pitanjem). Poslovica 28. ima strani toponim - Rim, koji se iskazuje domaćim, poljskim 
toponimom (Krakov). Oba su grada veliki kulturni centri, simboli veličine cilja kojemu težimo. 

29) J§zyk i do Rzymu doprowadzi. 

(Jezik i do Rima dovodi.) 

Značenje : isto kao i poslovica br. 27. 

Hrvatski ekvivalent : isto kao i poslovica br. 27. 

30) Každa droga prowadzi do Rzymu. 

(Svaki put vodi u Rim.) 

Wszystkie drogi prowadz 3 do Rzymu. 

(Svi putovi vode u Rim.) 

Značenje : različitim metodama može se doči do istog rješenja. 

Hrvatski ekvivalent : Svi putovi vode u Rim (1992: 246). 

I ovdje je Rim alegorem za vrhunski cilj i najbolje iješenje. Poljska i hrvatska poslovica su 
istog oblika i značenja. Poljske se inačice razlikuju po jednini (svaki put) ili množini (svi putovi) 
metoda. Put u prostornom smislu označuje postupak, algoritam, dakle, put u metodološkom 
smislu. 

31) Lepiej byč pierwszym w miešcinie, jak ostatni w Rzymie. 

(Bolje biti prvi u mjestancu, nego posljednji u Rimu.) 

Značenje : bolje biti jak među slabijima, nego slab među jakima. 

Hrvatski ekvivalent : Bolje biti prvi u selu nego zadnji u gradu. /Bolje biti prvi kod kude nego 
drugi u Rimu (1992: 117). 

Poljska i hrvatska poslovica su iste što se tiče toponima Rim. Hrvatska poslovica ima i inačicu 
bez toponima s opozicijom selo-grad te kuda-Rim, dok poljska poslovica opoziciju stvara na 
temelju veličine grada (gradid u odnosu na grad Rim). 

32) W Rzymie byt, a papieža nie widzial- 
(Biti u Rimu, a ne vidjeti papu. 

Značenje : ne iskoristiti pruženu priliku; ne vidjeti ono što je očito. 

Hrvatski ekvivalent : Biti u Rimu, a ne vidjeti papu) 

Obje poslovice imaju isti oblik i isto značenje. 

33) Kto glupi, w Paryžu sobie rozumu nie kupi. 

(Tko je glup ni u Parizu nede kupiti razum.) 

Značenje : glupan ostaje uvijek glupan; pamet se ne može nigdje kupiti. 

Hrvatski ekvivalent : Magare u Rim, magare iz Rima (1992:304). /Tovar poš(a)o, tovar doš(a)o 
(1992:304)/Martin u Zagreb - Martin iz Zagreba. 

Polslovice 32 i 33 označuju glupost, neinteligentnost kao osobinu čovjeka koji boravi u nekom 
kulturnom centru, ali taj mu boravak ne koristi, ne mijenja ga u pozitivnom smislu, ne uči ga 
ničemu. Dok su u poljskim poslovicama toponimi Rim i Pariz (dakle, strani gradovi), u hrvatskom 
postoji Zagreb kao domaći centar kulture, zatim Rim kao stari svjetski kulturni centar te poslovica 
bez toponima u kojoj tovar (dijalektalno magarac ) označuje glupost, tvrdokornost, neprihvaćanje 
novoga. Treća hrvatska poslovica ima uz toponim i antroponim Martin koji simbolizira glupog 
seljaka na kojega Zagreb kao centar kulture nimalo ne utječe. 

34) Gdzie Rzym - gdzie Krym. 

(Gdje Rim - gdje Krim.) 

Značenje : jedno s drugim nema veze, nešto je neusporedivo s čime. 

Hrvatski ekvivalent : frazeologizam - Zbrajati kruške i jabuke. 

Poljska poslovica sadrži dva toponima na suprotnim stranama svijeta, čime se ukazuje na 
nespojivost, neprispodobivost. 


XXX 


Osim navedenih toponimnih poslovica, u govoru žive i poslovice s regionalnim toponimima 
koje kao lokalizmi nisu ušle u Rječnik. J. Krzyžanowski navodi šaljivu poslovicu s mjestom 
Pacanow koje ima šaljiv prizvuk: “Byl w Pacanovvie, wie jak kozy kuja” (Bio je u Pacanovu, 
zna kako se koze potkuje). Pomoću smiješnog toponima i poslovica dobiva šaljiv sociološki 
kontekst koji se podupire neuobičajenom radnjom (potkivanje koza). Humor u poslovicama 
stvara se na temelju toponima susjednih mjesta, gradova i njihovih žitelja (1965:353). 

Šaljiv prizvuk mogu imati i česta hipokoristična poljska imena kojima se daje atribut “glupi” 
(glupi Jasio, Gala, Maciek, Wojtek, Bartek... ) (1965:123). 

Komične poslovice obično nastaju iz viceva o susjedima i svaki narod se smije nekim svojim 
pokrajincima (npr. Poljaci se smiju Gđralima i Mazurcima, a mi svima - Zagorcima, Ličanima, 
Dalmatincima, Primorcima, Bosancima...), Englezi se smiju Škotima itd. 

Sva tri tipa poslovica imaju svoje komične inačice, ali one nisu zabilježene u Stypulinom 
dvojezičnom rječniku poslovica. 


3. ZAKLJUČAK 

Poslovice iz Stypulinog rječnika predstavili smo kao etnolingvističke jedinice koje imaju svoj 
lingvistički oblik i etnološko značenje. 

Posebno značenje imaju antroponimi poljske provenijencije i njih je najviše (Barbara, Dorota, 
Pawel, Gawel, Marcin, Jan kao puni oblici imena te Jaš, Kuba, Grzeš, Romek, Matysek kao 
hipokoristični oblici). Iz tih se imena vidi poljski kulturni areal u koji su smještene poslovice, 
ali nijedno ime nema konkretnog značenja osobe, nego stoji umjesto opće imenice u značenju 
svaki čovjek, tj. ima omnipersonalni oblik. Budući da se radi o poljskim antroponimima, sve te 

poslovice imaju i značenje svaki Poljak. 

Antroponimi prezimena nemaju toga općeg značenja, zbog čega takve poslovice imaju povijesni 
karakter (Zablocki, Pac su konkretne osobe). 

Etnonimi pokazuju poljske realije kao i antroponimi. Lach, Polak, Sas, Žyd i Cygan likovi su 
prisutni u poljskoj kulturi, a Kozak, Tatarzyn i Wggier reprezentiraju narode koji su povezani s 
poljskom poviješću. Crnca smo ubrojili u etnonime iako označuje rasu, ali u poslovicama imaju 
značenje samo jedne rasne osobine crnaca, crne boje. Može se raditi i o sociološkom odnosu 
bijelaca prema crncima (koji su u prošlosti bili sluge bijelcima). Etnonimi označuju neku osobinu 
naroda pa i oni imaju opće značenje. Židov je tako alegorem za škrtost, Cigan za žrtvu (u 
hrvatskom za prijevaru), Sas (Saksonac) je pojam dobre strane vlasti, Lach je stara riječ za 
Poljaka; Kozak i Tatarzyn povezani su s borbom, tučom, dok Wggier sa slogom, suradnjom u 
borbi i u zabavi. 

Toponimne poslovice u navedenom iječniku vrlo malo pokazuju poljske kulturne specifičnosti. 
Samo Krakov je poljski toponim s alegorijskim značenjem centra poljskog svijeta i kulture te 
cilja za koji se vrijedno truditi. Rim je najbrojniji toponim sa značenjem pradavnog centra svijeta, 
polazišta i dolazišta. U našim poslovicama funkciju Krakova ima Zagreb, a Rim je zajednički 
kulturni pojam koji se pojavljuje u istim i sličnim poslovicama u hrvatskom i poljskom. Poljske 
poslovice još imaju i toponim Krym (Krim), koji u odnosu na Rim ima oznaju velike udaljenosti, 
nespojivosti. U navedenom Rječniku nedostaju toponimi sela i mjesta s poljskog zemljovida. 

Uspoređujući poslovice u Stypulinom iječniku poslovica i u našem osmojezičnom kontrastiv- 
nom rječniku poslovica možemo reći da su sva tri tipa vlastitih imena prisutnija u poljskim 
poslovicama, dok naš rječnik bilježi tek tri ključna vlastita imena: antroponim Adam, etnonim 
Cigan i toponim Rim, čime se potvrđuje tročlana klasifikacija poljskih poslovica. 

Poslovice kao pragmatički žanr funkcioniraju u govoru pa se njihovo sustavno proučavanje 
javlja s pojavom proučavanja diskursa kao najveće govorne jedinice. 

Vlastita imena u poslovicama pokazuju etnolingvističko čvorište gramatičko-pragmatičkog 
lika s etnološkim alegoremima. 

PROPER NAMES IN POLISH PROVERBS 
Summary 

The paper deals with the elements of meaning in defining proverbs, as well as with the classifica- 
tion of proverbs containing a proper name. The author uses the proverbs firom the Polish-Russian 
Dictionary of Proverbs compiled by Ryszard Stypula. 

The proverbs containing a proper name are classified according to the criterium of meaning into 
three groups: (1) anthroponymic proverbs (first and family names); (2) ethnonymic proverbs 
(names of nations and races) and (3) toponymic proverbs (names of places). Each proverb has been 
analysed in accordance with its general meaning and in comparison with its Croatian counterpart. 

The concluding part of the paper shows that proverbs can be observed as ethnolinguistic units of 
speech. The proverbs containing a proper name show — in their denotative meaning — Polish cul- 
tural environment which can be observed through the Polish names of people, nations and places, and 
—in their connotative meaning—these proper names show the omnipersonality which is also present 
in their Croatian counterparts in the form “everyone; everybody”. 


Translated by Sanja Kalapoš 

